বেসিক ম্যাথ (ভিডিও গেম)

বেসিক ম্যাথ  হলো গ্যারি পালমার দ্বারা প্রোগ্রাম করা একটি শিক্ষামূলক ভিডিও গেম এবং এটি আটারি ভিডিও কম্পিউটার সিস্টেমের জন্য আটারি, ইনকর্পোরেটেড দ্বারা প্রকাশিত। এই গেমটিতে যোগ, বিয়োগ, গুণ বা ভাগ সংবলিত দশটি পাটিগণিত সমস্যার একটি সিরিজ রয়েছে। খেলোয়াড় গেমের বিভিন্ন মোড পরিবর্তন করে সমস্যার সংখ্যাগুলো কীভাবে নির্বাচিত হবে তা নির্ধারণ করতে পারে, অথবা প্রশ্নের জন্য কোনো সময়সীমা থাকবে কি না তা সেট করতে পারে। গেমটি ১৯৭৭ সালের সেপ্টেম্বরে আটারি ভিভিসিএসের শুরুর দিকের গেমগুলোর একটি হিসেবে মুক্তি পায়।

 গেমপ্লে 
বেসিক ম্যাথে, প্রতিটি গেমে থাকে ১০ রাউন্ডের পাটিগণিতের সমস্যা, যাতে জড়িত থাকে হয় যোগ, বিয়োগ, গুণ, অথবা ভাগ। খেলোয়াড় জয়স্টিক সরিয়ে শূন্য থেকে নয় পর্যন্ত সংখ্যাগুলোর মধ্যে ঘুরে সংখ্যা প্রম্পট পূরণ করে। প্রতিটি সঠিক উত্তরের জন্য খেলোয়াড় এক পয়েন্ট স্কোর করে। ১০ রাউন্ড শেষে, মোট সমস্যার সংখ্যা ডানপাশে প্রদর্শিত হয়, আর খেলোয়াড়ের স্কোর বাঁপাশে দেখানো হয়।

গেমটিতে আটটি মোড রয়েছে। প্রথম চার মোডে, খেলোয়াড় সমীকরণের উপরের অংশে কোন সংখ্যা দিয়ে শুরু করবে তা বেছে নিতে পারে, তারপর কম্পিউটার সারির দ্বিতীয় সংখ্যাটি ঠিক করে দেবে, খেলোয়াড়কে নিচের অংশে উত্তর দিতে হবে। অন্য চার মোডে, সমীকরণের উভয় সংখ্যাই কম্পিউটার দ্বারা নির্ধারিত হবে।

আটারি ভিসিএসের দুটি ডিফিকাল্টি সুইচ গেমের নিয়ম আরও পরিবর্তন করতে পারে। ডান দিকের ডিফিকাল্টি সুইচ কাজ করে এই নির্ধারণে যে গেমে টাইমার থাকবে কিনা, যেখানে বাঁ দিকের ডিফিকাল্টি সুইচ পরিবর্তন করে যে প্রথম চার গেম মোডে খেলোয়াড়ের কাছে ১২ নাকি ২৪ সেকেন্ড সময় থাকবে। অন্য চার মোডে, খেলোয়াড়ের হয় দুই-অঙ্কের সমস্যা থাকে ২৪-সেকেন্ডের সময়সীমা নিয়ে, অথবা একক-অঙ্কের সমস্যা থাকে ১২-সেকেন্ডের সময়সীমা নিয়ে।

 উন্নয়ন ও মুক্তি 
বেসিক ম্যাথের প্রধান প্রোগ্রামার ছিলেন গ্যারি পালমার, যিনি ১৯৭৭ সালের ফেব্রুয়ারিতে আটারিতে যোগ দেন। আটারি ভিসিএসের জন্য তিনি যে একমাত্র গেমটি তৈরি করেছিলেন, সেটি এটিই বলে জানা যায়। গেমটি তৈরির আগে পালমার কোম্পানির গেম প্রোগ্রামারদের জন্য ডিবাগিং স্টেশন তৈরি করতেন। পরবর্তীতে তিনি আটারি ৪০০ ও ৮০০ কম্পিউটারের আই/ও কার্যকারিতা নিয়ে কাজ করেন এবং এরপর কোম্পানি ত্যাগ করেন; কোম্পানি ছাড়ার পর তিনি কী করেছিলেন, তা জানা যায় নি। বেসিক ম্যাথ ছিল আটারি ভিসিএসের জন্য প্রকাশিত প্রথম শিক্ষামূলক ভিডিও গেম। এই সময়কালে আটারির অধিকাংশ প্রতিদ্বন্দ্বী কনসোলেও ১৯৭৭ সালে অনুরূপ শিক্ষামূলক গেম ছিল, যেমন আরসিএ স্টুডিও টু–এর ম্যাথ ফান এবং ফেয়ারচাইল্ড চ্যানেল এফের দুটি ম্যাথ কুইজ গেম। আটারি আর্কাইভ: ভল.১ ১৯৭৭-১৯৭৮–এর লেখক কেভিন বান্চের মতে, এই প্রকাশনাগুলো প্রথম প্রজন্মের প্রোগ্রামযোগ্য কনসোলগুলোকে শুধুমাত্র গেম যন্ত্রের চেয়ে বেশি কিছু হিসেবে উপস্থাপনের একটি প্রচেষ্টার অংশ ছিল এবং এতে শিক্ষামূলক প্রোগ্রাম অন্তর্ভুক্ত করার উদ্দেশ্য ছিল।

বেসিক ম্যাথের কভার আর্ট ডিজাইন করেছিলেন সুসান জেকেল, যিনি সান হোসে স্টেট ইউনিভার্সিটিতে শিল্পকলা অধ্যয়নের পর আটারিতে যোগ দেন এবং রিক গুইডিসের মাধ্যমে কোম্পানির সঙ্গে যুক্ত হন। বেসিক ম্যাথ ছিল আটারি–এর জন্য তার প্রথম নকশাকর্ম। তিনি বলেন, নকশা করার আগে তিনি কখনোই গেমগুলো খেলেননি এবং বেসিক ম্যাথের শিল্পকর্মকে তিনি তার “সবচেয়ে কল্পনাপ্রবণ ও শৈলীতে সবচেয়ে ঢিলেঢালা” কাজ হিসেবে বর্ণনা করেন। পরবর্তীতে জেকেল আরও কিছু আটারি গেমের বক্স আর্ট তৈরি করেন, যেমন এ গেম অব কনসেন্ট্রেশন (১৯৭৮) এবং অ্যাডভেঞ্চার (১৯৮০)।

বেসিক ম্যাথ ১৯৭৭ সালের সেপ্টেম্বর মাসে প্রকাশিত হয় এবং এটি আটারি ভিসিএসের জন্য উপলব্ধ প্রাথমিক শিরোনামগুলোর একটি ছিল। তবে এটি কনসোলের সঙ্গে একই সময়ে সঙ্গে সঙ্গে পাওয়া যায়নি, কারণ কমব্যাট (১৯৭৭) ছাড়া অন্যান্য প্রাথমিক আটারি গেম প্রথমদিকে মেইল অর্ডারের মাধ্যমে সরবরাহ করা হতো। সিয়ার্সের টেলে গেমস লেবেলের অধীনে আটারি ভিসিএস প্রকাশের সময় গেমটি ম্যাথ নামে মুক্তি পায়। বেসিক ম্যাথ ১৯৮০ সালের জানুয়ারিতে ফান উইথ নামবার নামে পুনরায় প্রকাশিত হয়। ১৯৮২ সালের জানুয়ারির মধ্যে আটারি গেমটির নতুন কার্টরিজ উৎপাদন বন্ধ করে দেয়। গেমটি ১৯৮৮ সাল পর্যন্ত বাজারে ছিল এবং সে বছর প্রায় ৬,০০০–এর কিছু বেশি কপি বিক্রি হয়। পরবর্তীতে বেসিক ম্যাথ বিভিন্ন আটারি–থিমভিত্তিক সংকলনে পুনরায় প্রকাশিত হয়েছে, যেমন ২০০৩ সালে উইন্ডোজের জন্য আটারি ৮০ ইন ওয়ান, ২০০৪ সালে প্লেস্টেশন ২ ও এক্সবক্সের জন্য আটারি অ্যান্থলজি, এবং ২০২২ সালে নিন্টেন্ডো সুইচ, প্লেস্টেশন ৪, স্টিম ও এক্সবক্স ওয়ানের জন্য আটারি ৫০ সংকলন।

 প্রতিক্রিয়া 

বেসিক ম্যাথকে পর্যালোচনা করা হয়েছিল ভিডিও ম্যাগাজিনে আটারি ভিসিএসের একটি সাধারণ পর্যালোচনার অংশ হিসেবে। পর্যালোচক গেমপ্লেকে বর্ণনা করেছেন অত্যন্ত মৌলিক গণিত হিসেবে এবং বলেছেন যে গেমটির নিয়ন্ত্রণ গেমটির চেয়েও বেশি জটিল। ক্রিয়েটিভ কমপিউটিং-এর ডেভিড এইচ. আহল মন্তব্য করেন যে একটি নাম্বার কি-প্যাড গেমটির জন্য বেশি উপযুক্ত হতো, পাশাপাশি একটি সঠিক উত্তর দেওয়া হলে বাজানো সুরগানটি উপভোগ করেছিলেন।

পূর্ববর্তী পর্যালোচনাগুলোর দৃষ্টিকোণ থেকে, হাওয়ার্ড জে. ব্লুমেনথাল দ্য কমপ্লিট গাইড টু ইলেকট্রনিক গেমস (১৯৮১) বইয়ে গেমটিকে "একটি ইলেকট্রনিক বিস্ময় বলে গণ্য করার মতো নয়" বলে উড়িয়ে দিয়েছেন, এটিকে প্রাথমিক বিদ্যালয়ের শিশুদের জন্য ফ্ল্যাশ কার্ডের একটি অত্যন্ত মৌলিক সেট হিসেবে সংক্ষেপে বর্ণনা করেছেন। ১৯৮৩ সালে টিভি গেমার-এর একজন পর্যালোচক বলেছিলেন যে এটি "একটি প্রাথমিক গেম, এখন যার বয়সের ছাপ দেখা যাচ্ছে," এই সিদ্ধান্তে পৌঁছে যে শিক্ষামূলক গেম ম্যাথ গ্র‍্যান প্রাইক্স (১৯৮২) বেশি ভালো ছিল। লেখক এবং ভিডিও গেম উৎসাহী কেন উসটন ১৯৮৩ সালে আটারির তার সবচেয়ে কম পছন্দের গেমগুলোর তালিকায় এই গেমটির নাম অন্তর্ভুক্ত করেছিলেন।

অলগেমে স্কাইলার মিলারের পর্যালোচনায় বলা হয়েছে যে যদিও বেসিক ম্যাথ শিশুদের পাটিগণিত চর্চার জন্য একটি ভালো উপায় হতে পারে, এর দুর্বল গ্রাফিক্স এবং বিভিন্ন গেমপ্লে মোড সামঞ্জস্য করা কতটা জটিল তার কারণে এটি শেষ পর্যন্ত একটি নিম্নমানের গেম ছিল। ব্রেট ওয়েইস তার বই ক্লাসিক হোম ভিডিও গেমস ১৯৭২-১৯৮৪-এ গ্রাফিক্সের সমালোচনা করার পাশাপাশি দুই-খেলোয়াড় মোডের অভাবের কথা বলেছেন, অন্যদিকে সঙ্গীত জিঙ্গেল এবং সময়সীমার চ্যালেঞ্জগুলোকে ইতিবাচক দিক হিসেবে উল্লেখ করেছেন। বাঞ্চ তার বই আটারি আর্কাইভ: ভল.১ ১৯৭৭-১৯৭৮-এ লিখেছেন যে গেমটি খেলোয়াড়দের কখনোই সঠিক উত্তরে পৌঁছানোর পদ্ধতি শেখায়নি, যা এটিকে একটি শিক্ষামূলক সরঞ্জাম হিসেবে সীমিত করে দিয়েছে, এবং এটি শিশু বা প্রাপ্তবয়স্ক কারো জন্যই মজাদার হতো না।

 আরও দেখুন 

 আটারি, ইনকর্পোরেটেড গেমের তালিকা (১৯৭২–১৯৮৪)
 শিক্ষামূলক ভিডিও গেমের তালিকা

 তথ্যসূত্র 

 টীকা 

 সূত্র 

















 বহিঃসংযোগ 

 Archive.org এর মাধ্যমে আটারি থেকে ২০২২ সালের এপ্রিল ফুল দিবসের একটি রিলিজ Basic Match Recharged।

বিষয়শ্রেণী:একক খেলোয়াড় ভিডিও গেম
বিষয়শ্রেণী:যুক্তরাষ্ট্রে উন্নীত ভিডিও গেম
বিষয়শ্রেণী:১৯৭৭-এর ভিডিও গেম
বিষয়শ্রেণী:শিশুদের শিক্ষামূলক ভিডিও গেম